b'\n_START_ARTICLE_\nAntun Jovanovac (sve\xc4\x87enik)\n_START_PARAGRAPH_\nAntun Jovanovac (Bo\xc5\xa1njaci, 1. prosinca 1938. - Osijek, 14. srpnja 2008.), hrvatski katoli\xc4\x8dki sve\xc4\x87enik \xc4\x90akova\xc4\x8dko-osje\xc4\x8dke nadbiskupije i pjesnik.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 1. prosinca 1938. godine od roditelja Martina i Eve, kao drugo od troje djece. U rodnim Bo\xc5\xa1njacima zavr\xc5\xa1io je ni\xc5\xbee razrede tada\xc5\xa1nje sedmoljetke, Vi\xc5\xa1e razrede sedmoljetke zavr\xc5\xa1io je u \xc5\xbdupanji. U Zagrebu je poha\xc4\x91ao gimnaziju u Nadbiskupskom sjemeni\xc5\xa1tu u Zagrebu. Dvije posljednje godine gimnaziju poha\xc4\x91ao je u \xc4\x91akova\xc4\x8dkom sjemeni\xc5\xa1nom liceju. U \xc4\x90akovu je poha\xc4\x91ao bogosloviju. U istom gradu zaredio se za sve\xc4\x87enika. Zaredio ga je biskup Stjepan B\xc3\xa4uerlein 29. lipnja 1962. godine._NEWLINE_Jovanovac je od 1962. do 1968. godine bio prvi upravitelj \xc5\xbeupe u Bocanjevcima. 1969, je proveo kao upravitelj \xc5\xbeupe u Baranjskom Petrovom Selu. Slijedi 12 godina boravka u \xc5\xbeupi u Sotinu. 1981. se razbolio i nakon lije\xc4\x8denja smje\xc5\xa1ten je u Sve\xc4\x87eni\xc4\x8dki dom u \xc4\x90akovu. Nakon vi\xc5\xa1egodi\xc5\xa1njeg izbivanja iz crkvenog \xc5\xbeivota, poslije oporavka, djelovao je u ku\xc4\x87i Milosrdnih sestara sv. Kri\xc5\xbea u Trnavi od 1985. do 2001. godine. Umirovljen je sredinom o\xc5\xbeujka 2001. godine, nakon \xc4\x8dega je \xc5\xbeivio u Sve\xc4\x87eni\xc4\x8dkom domu u \xc4\x90akovu._NEWLINE_Cijeli \xc5\xbeivot pisao je prigodne pjesme. Objavio ih je u vi\xc5\xa1e \xc4\x8dasopisa poput Danice, Maruli\xc4\x87a, \xc5\xbdivo vrelo i dr. Pjesme su mu sabrane u zbirku pjesama Sa \xc5\xbeitom zrijemo (2007.).  Zbirka sadr\xc5\xbei nastale od 1952. do 2001. u Zagrebu, \xc4\x90akovu, Bocanjevcima, Sotinu i Trnavi. Ova prva monografska zbirka sadr\xc5\xbei pjesme dotad objavljene u "Danici", "Maruli\xc4\x87u" i "\xc5\xbdivome vrelu". Zbirka je oboga\xc4\x87ena s 55 umjetni\xc4\x8dkih fotografija, poznatoga osje\xc4\x8dkog fotografa Marina Topi\xc4\x87a. Na fotografijama su ve\xc4\x87inom slavonski prirodni motivi._NEWLINE_Umro je 2008. godine u Klini\xc4\x8dkoj bolnici u Osijeku, u 70. godini \xc5\xbeivota i 46. godini sve\xc4\x87eni\xc5\xa1tva. Pokopan je u rodnim Bo\xc5\xa1njacima 16. srpnja na groblju Na\xc5\xa1a\xc5\xa1\xc4\x87a sv. Kri\xc5\xbea.'